title: Komission täytäntöönpanoasetus (EU) 2020/30, annettu 14 päivänä tammikuuta 2020, täytäntöönpanoasetuksen (EU) N:o 404/2011 muuttamisesta siltä osin kuin on kyse yhteisen kalastuspolitiikan sääntöjen nojalla toteutettavaa suoraa sähköistä tietojenvaihtoa koskevista yksityiskohtaisista säännöistä

text:
                  15.1.2020

                  FI

                  Euroopan unionin virallinen lehti

                  L 9/3

         KOMISSION TÄYTÄNTÖÖNPANOASETUS (EU) 2020/30,
         annettu 14 päivänä tammikuuta 2020,
         täytäntöönpanoasetuksen (EU) N:o 404/2011 muuttamisesta siltä osin kuin on kyse yhteisen kalastuspolitiikan sääntöjen nojalla toteutettavaa suoraa sähköistä tietojenvaihtoa koskevista yksityiskohtaisista säännöistä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 71, 76 ja 111 artiklan,
         sekä katsoo seuraavaa:

                     (1)

                     Jäsenvaltioiden välistä sekä jäsenvaltioiden ja komission tai sen nimeämän elimen välistä sähköisessä muodossa tapahtuvaa tietojenvaihtoa koskevat säännöt vahvistettiin asetuksessa (EY) N:o 1224/2009, jäljempänä ’valvonta-asetus’. Mainitun asetuksen 71, 76 ja 83 artiklassa säädetään erityisesti tarkastus- ja tarkkailuraporttien vaihdosta.

                     (2)

                     Komissio on kehittänyt tarkastus- ja tarkkailuraporttien sisältämien tietojen toimittamista varten uuden muodon, jota olisi jatkossa käytettävä kaikessa valvonta-asetuksen 71, 76 ja 83 artiklassa tarkoitetussa sähköisessä tietojenvaihdossa.

                     (3)

                     Jäsenvaltioiden välistä sekä jäsenvaltioiden ja komission tai sen nimeämän elimen välistä tietojenvaihtoa koskevat säännöt vahvistetaan komission täytäntöönpanoasetuksen (EU) N:o 404/2011 (2) IX osaston I a luvussa. Kyseisiä sääntöjä on muutettava, jotta voidaan ottaa huomioon tarkastus- ja tarkkailutietoja koskeva komission kehittämä uusi muoto sekä uudet tekniikat ja kansainväliset standardit.

                     (4)

                     Euroopan parlamentin ja neuvoston asetus (EY) N:o 1006/2008 (3) on kumottu asetuksella (EU) 2017/2403 (4), minkä vuoksi täytäntöönpanoasetuksen (EU) N:o 404/2011 IX osaston I a luvussa olevat viittaukset kyseiseen asetukseen olisi poistettava.

                     (5)

                     Sen vuoksi täytäntöönpanoasetusta (EU) N:o 404/2011 olisi muutettava.

                     (6)

                     Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Täytäntöönpanoasetuksen (EU) N:o 404/2011 muuttaminen
            Muutetaan täytäntöönpanoasetus (EU) N:o 404/2011 seuraavasti:

                        a)

                        Korvataan 146 a artikla seuraavasti:

                           ”146 a artikla
                           Tässä luvussa vahvistetaan valvonta-asetuksen 111 ja 116 artiklassa tarkoitettua tietojenvaihtoa, valvonta-asetuksen 71, 76 ja 83 artiklassa tarkoitettua tarkastus- ja tarkkailuraportteihin liittyvää tietojenvaihtoa sekä valvonta-asetuksen 33 artiklan 2 ja 4 kohdassa tarkoitettua saalistietojen ilmoittamista koskevat yksityiskohtaiset säännöt.”

                        b)

                        Korvataan 146 i artiklan 1 kohta seuraavasti:

                           ”1.   Lippujäsenvaltioiden on käytettävä lähetysmuotona XML-skeemamäärittelyä, joka perustuu standardiin UN/CEFACT P1000-12, kun ne lähettävät valvonta-asetuksen 33 artiklan 2 ja 4 kohdassa tarkoitettuja aggregoituja saalistietoja komissiolle.”

                        c)

                        Korvataan 146 i artiklan 3 kohta seuraavasti:

                           ”3.   Saalisilmoituksen määrien on perustuttava purettuihin määriin. Jos saaliita ei ole vielä purettu, saaliin määrä on arvioitava ilmoituksessa, jossa on maininta ”pidetty aluksella”. Korjaus, jossa ilmoitetaan tarkka määrä ja purkamispaikka, on lähetettävä ennen 15 päivää purkamista seuraavana kuukautena.”

                        d)

                        Korvataan 146 j artiklan 1 kohta seuraavasti:

                           ”1.   Kaikessa jäsenvaltioiden keskinäisessä sekä jäsenvaltioiden, komission tai sen nimeämän elimen välisessä tietojenvaihdossa käytettävien XML-muotojen ja täytäntöönpanoasiakirjojen muutoksista, mukaan lukien 146 f, 146 g, 146 h ja 146 k artiklasta johtuvat muutokset, päättää komissio yhdessä jäsenvaltioiden kanssa.”

                        e)

                        Lisätään 146 k artikla seuraavasti:

                           ”146 k artikla
                           Tarkastuksiin ja tarkkailuun liittyvä tietojenvaihto

                              1.   Valvonta-asetuksen 71, 76 ja 83 artiklassa tarkoitettujen tarkastus- ja tarkkailuraporttien tietojen vaihtomuoto jäsenvaltioiden välillä sekä jäsenvaltioiden ja komission tai sen nimeämän elimen välillä on tarkastus- ja tarkkailutoiminnan XML-skeemamäärittely, joka perustuu standardiin UN/CEFACT P1000-8.

                              2.   Jäsenvaltioiden järjestelmien on 146 j artiklan 2 kohdan mukaisesti yhdessä jäsenvaltioiden kanssa vahvistetusta päivästä alkaen pystyttävä lähettämään tarkastuksia ja tarkkailua koskevia viestejä ja vastaamaan pyyntöihin saada tarkastuksiin ja tarkkailuun liittyviä tietoja, jotka ovat standardiin UN/CEFACT P1000-8 perustuvan tarkastus- ja tarkkailutoiminnan XML-skeemamäärittelyn mukaisia.”

                        f)

                        Lisätään liitteessä XII olevan rivin ”P1000-7; Aluksen sijainti” jälkeen rivi seuraavasti:

                  ”P1000-8; Tarkastus- ja tarkkailutoiminta”.

            2 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 14 päivänä tammikuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 343, 22.12.2009, s. 1.

            (2)  Komission täytäntöönpanoasetus (EU) N:o 404/2011, annettu 8 päivänä huhtikuuta 2011, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä (EUVL L 112, 30.4.2011, s. 1).

            (3)  Neuvoston asetus (EY) N:o 1006/2008, annettu 29 päivänä syyskuuta 2008, yhteisön kalastusaluksille myönnettävistä luvista kalastustoiminnan harjoittamiseksi yhteisön vesien ulkopuolella ja kolmansien maiden alusten pääsystä yhteisön vesille, asetusten (ETY) 2847/93 ja (EY) 1627/94 muuttamisesta sekä asetuksen (EY) 3317/94 kumoamisesta (EUVL L 286, 29.10.2008, s. 33).

            (4)  Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista ja neuvoston asetuksen (EY) N:o 1006/2008 kumoamisesta (EUVL L 347, 28.12.2017, s. 81).


title: Komission Täytäntöönpanoasetus (EU) 2020/29, annettu 14 päivänä tammikuuta 2020, Vitis vinifera -lajin versoista saatavien tanniinien jättämisestä hyväksymättä perusaineeksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (ETA:n kannalta merkityksellinen teksti)

text:
                  15.1.2020

                  FI

                  Euroopan unionin virallinen lehti

                  L 9/1

         KOMISSION TÄYTÄNTÖÖNPANOASETUS (EU) 2020/29,
         annettu 14 päivänä tammikuuta 2020,

            Vitis vinifera -lajin versoista saatavien tanniinien jättämisestä hyväksymättä perusaineeksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 23 artiklan 5 kohdan yhdessä sen 13 artiklan 2 kohdan kanssa,
         sekä katsoo seuraavaa:

                     (1)

                     Komissio vastaanotti 30 päivänä kesäkuuta 2017 hakemuksen yritykseltä Biomolécules et Biotechnologies Végétales (BBV) EA2106 sekä laitokselta Institut Technique de l’Agriculture Biologique (ITAB) Vitis vinifera -lajin versoista saatavien tanniinien hyväksymiseksi perusaineeksi. Hakemuksen mukana toimitettiin asetuksen (EY) N:o 1107/2009 23 artiklan 3 kohdan toisen alakohdan mukaisesti vaaditut tiedot.

                     (2)

                     Komissio pyysi Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, tieteellistä apua. Elintarviketurvallisuusviranomainen toimitti komissiolle Vitis vinifera -lajin versoista saatavia tanniineja koskevan teknisen raportin 2 päivänä toukokuuta 2018 (2). Komissio esitti tarkastelukertomuksen (3) ja käsillä olevan Vitis vinifera -lajin versoista saatavien tanniinien hyväksymättä jättämistä koskevan asetusluonnoksen pysyvälle kasvi-, eläin-, elintarvike- ja rehukomitealle 24 päivänä kesäkuuta 2019 ja viimeisteli ne 22 päivänä lokakuuta 2019 pidettyä komitean kokousta varten.

                     (3)

                     Hakijoiden toimittaman asiakirja-aineiston perusteella ei voida todeta, että Vitis vinifera -lajin versoista saatavat tanniinit täyttäisivät Euroopan parlamentin ja neuvoston asetuksen (EY) N:o 178/2002 (4) 2 artiklassa määritellyt elintarvikkeen kriteerit.

                     (4)

                     Elintarviketurvallisuusviranomaisen teknisessä raportissa yksilöitiin Vitis vinifera -lajin versoista saataviin tanniineihin liittyviä erityisiä huolenaiheita. Kasvinsuojeluaineena käytössä olevien Vitis vinifera -lajin versoista saatavien tanniinien osalta toksikologista arviointia ei ollut saatavilla, varsinkaan lasten suojaamisen osalta. Tämä koskee muuta kuin ravinnon kautta tapahtuvaa altistumista koskevan riskinarvion estimointia, erityisesti sivullisten ja asukkaiden osalta. Lisäksi aineen ympäristöriskien arvioinnin suorittamista koskevat tiedot olivat riittämättömät.

                     (5)

                     Käytettävissä ei ollut asianmukaista muun unionin lainsäädännön mukaisesti suoritettua asetuksen (EY) N:o 1107/2009 23 artiklan 2 kohdassa tarkoitettua arviointia.

                     (6)

                     Komissio pyysi hakijoita toimittamaan huomautuksensa elintarviketurvallisuusviranomaisen teknisestä raportista ja komission laatiman tarkastelukertomuksen luonnoksesta. Hakijat eivät toimittaneet huomautuksia.

                     (7)

                     Näin ollen, kuten komission tarkastelukertomuksessa todetaan, ei ole voitu vahvistaa, että asetuksen (EY) N:o 1107/2009 23 artiklassa säädetyt vaatimukset täyttyvät. Sen vuoksi on aiheellista jättää Vitis vinifera -lajin versoista saatavat tanniinit hyväksymättä perusaineeksi.

                     (8)

                     Tämä asetus ei rajoita Vitis vinifera -lajin versoista saatavien tanniinien hyväksymistä perusaineeksi koskevan uuden hakemuksen toimittamista asetuksen (EY) N:o 1107/2009 23 artiklan 3 kohdan mukaisesti.

                     (9)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla

               Vitis vinifera -lajin versoista saatavia tanniineja ei hyväksytä perusaineeksi.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 14 päivänä tammikuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 309, 24.11.2009, s. 1.

            (2)  EFSA (Euroopan elintarviketurvallisuusviranomainen), 2017. Technical report on the outcome of the consultation with Member States and EFSA on the basic substance application for Vitis vinifera cane tannins for use in plant protection as protectant and repellent. EFSA supporting publication 2018:EN-1414. 46 pp. Doi: 10.2903/sp.efsa.2018.EN-1414.

            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

            (4)  Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).


title: Komission täytäntöönpanoasetus (EU) 2020/37, annettu 16 päivänä tammikuuta 2020, tietyistä Euroopan yhteisön ja Irakin talous- ja rahoitussuhteita koskevista erityisrajoituksista annetun neuvoston asetuksen (EY) N:o 1210/2003 muuttamisesta

text:
                  17.1.2020

                  FI

                  Euroopan unionin virallinen lehti

                  L 13/13

         KOMISSION TÄYTÄNTÖÖNPANOASETUS (EU) 2020/37,
         annettu 16 päivänä tammikuuta 2020,
         tietyistä Euroopan yhteisön ja Irakin talous- ja rahoitussuhteita koskevista erityisrajoituksista annetun neuvoston asetuksen (EY) N:o 1210/2003 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tietyistä Euroopan yhteisön ja Irakin talous- ja rahoitussuhteita koskevista erityisrajoituksista ja asetuksen (EY) N:o 2465/1996 kumoamisesta 7 päivänä heinäkuuta 2003 annetun neuvoston asetuksen (EY) N:o 1210/2003 (1) ja erityisesti sen 11 artiklan b alakohdan,
         sekä katsoo seuraavaa:

                     (1)

                     Asetuksen (EY) N:o 1210/2003 liitteessä III luetellaan Irakin entisen hallituksen julkisyhteisöt, yhtiöt ja virastot sekä luonnolliset henkilöt, oikeushenkilöt, elimet ja yhteisöt, joille kuuluvat, Irakin ulkopuolella 22 päivänä toukokuuta 2003 olleet varat ja muut taloudelliset resurssit jäädytetään kyseisen asetuksen nojalla.

                     (2)

                     Yhdistyneiden kansakuntien turvallisuusneuvoston pakotekomitea päätti 2 päivänä tammikuuta 2020 poistaa viisitoista kohtaa niiden henkilöiden ja yhteisöjen luettelosta, joiden varat ja muut taloudelliset resurssit olisi jäädytettävä.

                     (3)

                     Sen vuoksi asetuksen (EY) N:o 1210/2003 liitettä III olisi muutettava,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EY) N:o 1210/2003 liite III tämän asetuksen liitteen mukaisesti.

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä tammikuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 169, 8.7.2003, s. 6.

            LIITE
            Poistetaan asetuksen (EY) N:o 1210/2003 liitteestä III seuraavat kohdat:

                           ”21.

                           BAGHDAD MUNICIPALITY. Osoite: Khulafa Street, Khulafa Square, Bagdad, Irak.”

                           ”24.

                           CHEMICAL, PETROCHEMICAL, MECHANICAL AND METALURICAL TRAINING CENTRE. Osoite: P.O. Box 274, Ashar, Basrah, Irak.”

                           ”31.

                           DIRECTORATE GENERAL OF MINOR PROJECTS AND RURAL ELECTRIFICATION. Osoite: P.O. Box 788, Al-Karradah Al-Sharkiya, Arasat Al-Hindiya No 81, Building No 137/327, Bagdad, Irak.”

                           ”32.

                           DIRECTORATE OF TRAINING CENTRE FOR IRON AND STEEL. Osoite: P.O. Box 421, Basrah Khor Al-Zubair, Basrah, Irak.”

                           ”77.

                           MECHANICAL TRAINING CENTRE/NASSIRIYA. Osoite: P.O. Box 65, Nassiriyah, Nassiriyah, Irak.”

                           ”144.

                           STATE ENTERPRISE FOR MECHANICAL INDUSTRIES. Osoitteet: a) P.O. Box 5763, Iskandariya, Irak; b) P.O. Box 367, Iskandariyah-Babylon Governate, Irak.”

                           ”146.

                           STATE ENTERPRISE FOR PHOSPHATES. Osoitteet: a) P.O. Box 5954, East Gate, Sadoon St., Bagdad, Irak; b) P.O. Box 5954, South Gate, Al-Kaim, Anbar, Bagdad, Irak.”

                           ”156.

                           STATE ESTABLISHMENT FOR AGRICULTURAL MARKETING. Osoite: Eastern Karrda, Bagdad, Irak.”

                           ”172.

                           STATE ORGANIZATION FOR AGRICULTURAL MARKETING. Osoite: Karkh, Nisoor Square, Bagdad, Irak.”

                           ”173.

                           STATE ORGANIZATION FOR AGRICULTURAL MECHANIZATION AND AGRICULTURAL SUPPLIES (alias a) STATE ORGANIZATION FOR AGRICULTURAL MECHANIZATION, b) STATE ESTABLISHMENT FOR AGRICULTURAL MECHANIZATION, c) CENTRE FOR AGRICULTURAL MECHANIZATION, d) STATE ESTABLISHMENT FOR AGRICULTURAL SUPPLIES). Osoitteet: a) P.O. Box 26028, Waziriya, opp Al Bakr University, Bagdad, Irak; b) P.O. Box 96101, Abu Nuvas St., Bagdad, Irak; c) P.O. Box 26061, Al Wazeria, Bagdad, Irak; Swaira-Hafria, Wasst Muhafadha, Irak; d) P.O. Box 1045, Waziriyah, Bagdad, Irak.”

                           ”178.

                           STATE ORGANIZATION FOR ELECTRICITY (alias a) STATE ORGANIZATION OF ELECTRICITY, SOUTHERN ELECTRICAL REGION; b) STATE ORGANIZATION OF ELECTRICITY / DEPARTMENT OF COMPUTING AND STATISTICS). Osoitteet: a) Off Jumhuriya St/Building 166, Nafoora Square, P.O. Box 5796, Bagdad, Irak; b) P.O. Box 230, Basrah, Irak; c) P.O. Box 14171 Jumhuriya St., Maidan Building no. 9, Bagdad, Irak.”

                           ”181.

                           STATE ORGANIZATION FOR FOOD INDUSTRIES. Osoite: P.O. Box 2301, Alwiya, Camp Sarah Khatoon, Bagdad, Irak.”

                           ”190.

                           STATE ORGANIZATION OF HOUSING. Osoite: P.O. Box 5824, Jumhuriya Street, Bagdad, Irak.”

                           ”199.

                           STEEL AND TIMBER STATE ENTERPRISE (alias STATE TRADING ENTERPRISE FOR STEEL AND TIMBER). Osoite: Arasat Al Hindya St., Salman Daoud Al Haydar Building, P.O. Box 602, Bagdad, Irak.”

                           ”202.

                           VOCATIONAL TRAINING CENTRE FOR ENGINEERING AND METALLIC INDUSTRIES (alias VOCATIONAL TRAINING CENTRE FOR ENGINEERING). Osoite: Iskandariya-Babil, Irak.”


title: Komission täytäntöönpanoasetus (EU) 2020/38, annettu 16 päivänä tammikuuta 2020, ulkoisten kalastuslaivastojen kestävästä hallinnoinnista annetun Euroopan parlamentin ja neuvoston asetuksen (EU) 2017/2403 mukaisista tietojen kirjaamista, muotoa ja toimittamista koskevista teknisistä toteuttamisvaatimuksista

text:
                  17.1.2020

                  FI

                  Euroopan unionin virallinen lehti

                  L 13/15

         KOMISSION TÄYTÄNTÖÖNPANOASETUS (EU) 2020/38,
         annettu 16 päivänä tammikuuta 2020,
         ulkoisten kalastuslaivastojen kestävästä hallinnoinnista annetun Euroopan parlamentin ja neuvoston asetuksen (EU) 2017/2403 mukaisista tietojen kirjaamista, muotoa ja toimittamista koskevista teknisistä toteuttamisvaatimuksista
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon ulkoisten kalastuslaivastojen kestävästä hallinnoinnista ja neuvoston asetuksen (EY) N:o 1006/2008 kumoamisesta 12 päivänä joulukuuta 2017 annetun Euroopan parlamentin ja neuvoston asetuksen (EU) 2017/2403 (1) jäljempänä ’SMEFF-asetus’ ja erityisesti sen 40 artiklan 2 kohdan,
         sekä katsoo seuraavaa:

                     (1)

                     SMEFF-asetuksessa säädetään sellaisten täytäntöönpanosäädösten hyväksymisestä, joilla vahvistetaan mainitun asetuksen II, III ja IV osastossa tarkoitettujen tietojen kirjaamista, muotoa ja toimittamista koskevat tekniset toteuttamisvaatimukset.

                     (2)

                     SMEFF-asetuksen 40 artiklassa säädetään, että mainitun asetuksen II, III ja IV osastossa tarkoitettu tietojenvaihto on tehtävä sähköisesti. On aiheellista vahvistaa näiden tietojen sähköistä täyttämistä ja toimittamista koskevat vaatimukset, täsmentää kyseisten tietojen muoto sekä vahvistaa kyseisen muodon muuttamista koskeva menettely.

                     (3)

                     Komission täytäntöönpanoasetuksessa (EU) 2017/218 (2) edellytetään, että jäsenvaltiot toimittavat komissiolle tiedot lippunsa alla purjehtivien unionin kalastusalusten omistajasta, aluksen ja pyydysten ominaisuuksista sekä aluksen toiminnasta. Tietokannan tietoja olisi käytettävä kalastuslupiin liittyvässä, SMEFF-asetuksessa edellytetyssä tietojenvaihdossa.

                     (4)

                     SMEFF-asetuksen 39 artiklan mukaisesti perustettuun unionin kalastuslupatietokantaan sisältyvät tiedot voivat sisältää henkilötietoja, mukaan lukien alusten tunnisteet ja alusten omistajien nimet ja yhteystiedot. Tällaisten henkilötietojen käsittely on tarpeen SMEFF-asetuksessa edellytetyn tietojen ja tietojenvaihdon tehokkaan hallinnoinnin varmistamiseksi. Olisi varmistettava kaikkina aikoina ja kaikilla tasoilla, että Euroopan parlamentin ja neuvoston asetuksissa (EU) 2018/1725 (3) ja (EU) 2016/679 (4) säädettyjä henkilötietojen suojaa koskevia velvoitteita noudatetaan. Jotta voidaan varmistaa ulkoisen kalastuslaivaston ja kolmannen maan lipun alla purjehtivien alusten EU:n vesillä harjoittaman kalastuksen kestävä hallinnointi, on tarpeen säilyttää tiedot kymmenen vuoden ajan. Tietyissä tapauksissa tietoja olisi säilytettävä yli kymmenen vuoden ajan.

                     (5)

                     Jäsenvaltioille olisi annettava riittävästi aikaa mukauttaa kansalliset järjestelmänsä tässä asetuksessa säädettyihin uusiin tietovaatimuksiin.

                     (6)

                     Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

               ON HYVÄKSYNYT TÄMÄN ASETUKSEN:
         I LUKU

            YLEISET SÄÄNNÖKSET

            1 artikla
            Kohde
            Tässä asetuksessa vahvistetaan SMEFF-asetuksen 40 artiklan 2 kohdassa tarkoitetut tietojen kirjaamista, muotoa ja toimittamista koskevat tekniset toteuttamisvaatimukset.

            2 artikla
            Määritelmät

               1.   Tässä asetuksessa sovelletaan kalastuslupa-asetuksen 3 artiklan määritelmiä.

               2.   Lisäksi tässä asetuksessa tarkoitetaan:

                           a)

                           ’unionin kalastuslaivastotietokannalla’ komission ylläpitämää rekisteriä, joka sisältää tiedot kaikista unionin kalastusaluksista täytäntöönpanoasetuksen (EU) 2017/218 mukaisesti ja jota täydennetään SMEFF-asetuksen mukaisissa kalastuslupahakemuksissa edellytetyillä kalastusaluksia koskevilla lisätiedoilla;

                           b)

                           ’unionin kalastuslupatietokannalla’ SMEFF-asetuksen 39 artiklan mukaisesti perustettua tietokantaa, jolla varmistetaan mainitun asetuksen II ja III osastossa tarkoitettujen tietojen vaihto.

         II LUKU

            UNIONIN KALASTUSLUPATIETOKANNASSA OLEVAT TIEDOT

            3 artikla
            Lupahakemukset

               1.   Kun jäsenvaltiot ja kolmannet maat toimittavat kalastuslupahakemuksia SMEFF-asetuksen 39 artiklan 3 kohdan mukaisesti, ne voivat jättää yhden hakemuksen kutakin alusta, sopimusta, kalastusluokkaa ja jaksoa kohti.

               2.   Unionin kalastuslupatietokannassa käytetään unionin kalastuslaivastotietokannassa olevia alusta koskevia tietoja varmistamaan SMEFF-asetuksessa edellytetty kalastuslupiin liittyvä tietojenvaihto.

            4 artikla
            Vaihdettujen tietojen muoto

               1.   Jäsenvaltioiden, kolmansien maiden ja komission SMEFF-asetuksen 11, 18, 22 ja 25 artiklan mukaisesti vaihtamien tietojen muoto on kalastuslupien myöntämisen (Fishing License Authorization & Permit, FLAP) XML-skeemamäärittely, joka perustuu Yhdistyneiden kansakuntien käyttämän kalastukseen liittyvän tiedonvaihdon yhteisen kielen (Fisheries Language for Universal Exchange (UN/FLUX)) P1000-9-standardiin.

               2.   Tietokenttien, keskeisten komponenttien ja hyvin muotoiltujen Extensible Markup Language (XML) -merkintäkielisten viestien on oltava UN/FLUX-standardointikokoelmiin perustuvan XML-skeemamäärittelyn (XSD) mukaisia.

               3.   On käytettävä Euroopan komission kalastuksen verkkosivuston Master Data Register -sivulla esitettyjä XML-skeemamäärittelyä ja koodeja.

               4.   Jäsenvaltioiden on käytettävä Euroopan komission kalastuksen verkkosivustolla saataville asetettua FLAP-täytäntöönpanoasiakirjaa sen varmistamiseksi, että toimitetut viestit ovat oikeanlaisia ja noudatetaan unionin kalastuslupatietokannan asianmukaisia menettelyjä.

            5 artikla
            Viestien toimittaminen

               1.   Viestien toimittamisen on oltava täysin automaattista ja heti tapahtuvaa, ja siinä on käytettävä kuljetuskerrosta, jonka komissio on asettanut saataville kalastustietojen vaihtoa varten.

               2.   Lähettäjä vastaa siitä, että viestit välitetään FLAP-täytäntöönpanoasiakirjassa vahvistettujen sovittujen validointi- ja todentamissääntöjen mukaisesti.

               3.   Viestin vastaanottajan on ilmoitettava viestin lähettäjälle viestin vastaanottamisesta ja validointi- ja todentamistuloksista lähettämällä vastausviesti.

            6 artikla
            XML-muotojen ja täytäntöönpanoasiakirjojen muutokset

               1.   UN/FLUX FLAP:n XML-muodon ja FLAP-täytäntöönpanoasiakirjan muutoksista päättävät komission yksiköt yhdessä jäsenvaltioiden kanssa.

               2.   Edellä 1 kohdassa tarkoitetut muutokset tulevat voimaan aikaisintaan kuusi kuukautta ja viimeistään 18 kuukautta sen jälkeen, kun niistä on päätetty. Komission yksiköt päättävät aikataulusta yhdessä jäsenvaltioiden kanssa.

            7 artikla
            Henkilötiedot
            Unionin kalastuslupatietokantaan tallennettuja henkilötietoja ei saa säilyttää kymmentä vuotta pidempään, paitsi jos kyseisiä henkilötietoja tarvitaan mahdollistamaan rikkomuksen, tarkastuksen tai oikeudellisen tai hallinnollisen menettelyn jatkotoimet. Tällaisissa tapauksissa henkilötietoja voidaan säilyttää 20 vuotta. Jos henkilötietoja säilytetään pidempään, tiedot on anonymisoitava.

         III LUKU

            LOPPUSÄÄNNÖKSET

            8 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä joulukuuta 2020.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä tammikuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 347, 28.12.2017, s. 81.

            (2)  Komission täytäntöönpanoasetus (EU) 2017/218, annettu 6 päivänä helmikuuta 2017, unionin kalastuslaivastorekisteristä (EUVL L 34, 9.2.2017, s. 9).

            (3)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

            (4)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).